b'\n_START_ARTICLE_\nAlojz Sardo\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nKo je bil star 4 leta se je dru\xc5\xbeina preselila v Gorico, kjer je kon\xc4\x8dal osnovno \xc5\xa1olo in u\xc4\x8ditelji\xc5\xa1\xc4\x8de. Po kon\xc4\x8danem \xc5\xa1olanju je eno leto pou\xc4\x8deval na Avti\xc5\xbeah, dve leti pa v Podgrajah, od koder so ga poklicali v Avstro-ogrsko vojsko. Pri vojakih je namenoma toliko \xc4\x8dasa stradal, da so ga poslali domov. V Podgradu je ostal \xc5\xa1e do konca vojne. Tu so ga 20. marca 1919 z bratom Dor\xc4\x8detom in \xc5\xa1e dvema fantoma iz vasi aretirali, potem ko so v gostilni peli slovenske pesmi. V Trstu je bil pred voja\xc5\xa1kim sodi\xc5\xa1\xc4\x8dem obsojen na 6 mesecev zapora. Po prestani kazni ni dobil u\xc4\x8diteljske slu\xc5\xbebe, zato se je preselil v Gorico, kjer se je zaposlil pri podjetju, ki je trgovalo z vinom. Avgusta 1923 se je poro\xc4\x8dil z Ano Bratu\xc5\xbe, sestro skladatelja Bratu\xc5\xbea, ki pa je eno leto po poroki umrla na porodu. V Gorici je deloval v katoli\xc5\xa1kih organizacijah in bil leta 1925 predsednik dru\xc5\xa1tva Mladika._NEWLINE_Politi\xc4\x8dno je bil med obema vojnama sodelavec Janka Kralja. Delovno mesto v trgovini z vinom mu je omogo\xc4\x8dalo, da je veliko potoval. Poznali so ga od Reke do Trbi\xc5\xbea. \xc4\x8ceprav sta si bila z bratom ideolo\xc5\xa1ko povsem razli\xc4\x8dna, sta bila zelo navezana drug na drugega in Alojz je na potovanjih lahko opravil marsikatero nalogo ali kako druga\xc4\x8de pomagal bratu-tigrovcu. Spomin Dor\xc4\x8deta Sardo\xc4\x8da na brata-meniha je posebno \xc5\xbeiv in topel v nekaterih prizorih knjige Tigrova sled\xc2\xa0: pri\xc4\x8devanje o uporu primorskih ljudi pod fa\xc5\xa1izmom (poglavje Obisk na Liparih). (COBISS). Leta 1941 se je Alojz Sardo\xc4\x8d umaknil v samostan, menda po zaobljubi, da gre za meniha, \xc4\x8de bo brat Dor\xc4\x8de, obto\xc5\xbeen na 2. tr\xc5\xbea\xc5\xa1kem procesu, ostal \xc5\xbeiv. Leta 1942 je v kartuziji Farneti (pokrajina Lucca) postal kartuzijan in dobil ime pater Lanuin. Leta 1949 je v kartuziji prejel ma\xc5\xa1ni\xc5\xa1ko posve\xc4\x8denje in pel novo ma\xc5\xa1o. Do smrti se je zanimal za delo in \xc5\xbeivljenje svojih primorskih rojakov.'